- Tagellidt ur d-tekfi ara awal-is, ageldun ččurent-d wallen-is d imeṭṭawen, yenna-as s ṣṣut yulwan: « A yemma, maci d taɛṣṣabt n baba i bɣiɣ, mennaɣ di Ṛebbi ad iseɣzef di leɛmer-is, netta ad itt-weṣṣi nekk ad as-ttedduɣ di lebɣi! Ma yella d tigeldunin-nni idtewwim nekk ur d-rriɣ ara zwaǧ deg leḥsab-iw, yerna teẓram-iyi ttqadareɣ-ken, ttaɣeɣ awal-nwen, d lmuḥal ad ṛẓeɣ di lxaṭer-nwen ukan ur ẓṛiɣ ara d acu ara yeḍrun. » - Tenna-as tgellidt: « A mmi ɛzizen ulac acu i yeɣlayen fella-k, ad xedmeɣ ayen i wumi zemreɣ akken ad teḥluḍ, di leɛnaya-k inni-aɣ-d acu tebɣiḍ, ad ak-t-id-nexdem. » - Yenna-as ugeldun: « Maɛlik a yemma, imi tebɣiḍ ad d-sufɣeɣ ayen i yellan deg wuliw, ad awen-dduɣ di lebɣi-nwen, maca akka ad rreɣ sin imdanen i yɛzizen fell-i deg wugur meqren. Anɛam ih a yemma, bɣiɣ tilemẓit m teglimt n zzayla ad id-texdem meskuču itt-id-tawi. » - Tagellidt tewhem d acu-t yisem-agi, tenna-as: « D antatt tlemẓit-agi m teglimt n zzayla? » - Yenna-as-d yiwen seg ixedamen-nni iwalan tilemẓit-nni: « A lalla, d yiwet n tlemẓit tesbur taglimt n zzayla tessewḥac am wucen, taglimt-is d taberkant terka, tettɛicci di tɛecciwt anda srusuyen iyuẓaḍ n leqbayel. » - Tenna-as tgellidt: « Aha berka tikerkas, mi d-yuɣal mmi si ṣṣeyada ahat yečča meskuču seg ufus-is, d ashetref n umuḍin, semḥes-iyi-d ad k-d-inniɣ yiwen n wawal, bɣiɣ tilemẓit m teglimt n zayla ad as-d-texdem meskuču seg ufus-is. » Ṛuḥen ɣer tɛeciwt anda i tettɛicci tlemẓit, nnan-as ad d-texdem ayen i wumi tezmer akken ad as-d-tessewjed meskuču i ugeldun.